***Σταυροφορίες-Λατινοκρατία***

*(σελ.59-63)*

***(Οδηγίες μελέτης)***

1. Μελετήστε το κείμενο στις σελίδα 59-63 του βιβλίου σας. Δώστε έμφαση στα εξής σημεία:

* Οι **σταυροφορίες** ήταν στρατιωτικές εκστρατείες των Δυτικών για την απελευθέρωση των Αγίων Τόπων (Ιερουσαλήμ κλπ) από τους Άραβες και τους Σελτζούκους. Οι σημαντικότερες είναι τέσσερις και διήρκεσαν από το 1096 ως το 1204.
* Ο χαρακτήρας τους ήταν αρχικά θρησκευτικός (κυρίως στην Α΄ Σταυροφορία). Όμως σταδιακά τα κίνητρα που κυριάρχησαν ήταν τα υλικά (Β΄, Γ΄ και κυρίως Δ΄ Σταυροφορία)-δηλαδή ως σκοπό κατέληξαν να έχουν τη λαφυραγωγία και την κατάκτηση εδαφών.
* Τις κήρυσσε αρχικά ο πάπας και τις διενεργούσαν δυτικοί φεουδάρχες (άρχοντες ιδιοκτήτες γης, οι «δυνατοί» της Δύσης) με τους στρατούς τους (ιππότες). Πολλοί από τους συμμετέχοντες ήταν απλοί τυχοδιώκτες.
* **Σχετίζονται άμεσα με το Βυζάντιο**, καθώς ο Αλέξιος Α΄ Κομνηνός είναι αυτός που πρώτος προσκάλεσε τους σταυροφόρους να τον βοηθήσουν να αποκρούσει τους Σελτζούκους από τη Μ. Ασία. Επίσης στην Γ΄ Σταυροφορία το Βυζάντιο χάνει την Κύπρο, που κατακτά ο Άγγλος βασιλιάς Ριχάρδος ο Λεοντόκαρδος και την παραχωρεί στον Φράγκο Γουΐδο Λουζινιάν (1192). Τέλος η **Δ΄ Σταυροφορία**, αντί να κατευθυνθεί στους Αγίους Τόπους, παρεξέκλινε της πορείας της και κατέληξε στην κατάκτηση της Κωνσταντινούπολης από τους Δυτικούς σταυροφόρους (Φράγκους ή Λατίνους), στις 13 Απριλίου **1204**, για πρώτη φορά στην 900χρονη ιστορία της Πόλης, την οποία ακολούθησαν φοβερές σφαγές και λεηλασίες.
* Η Λατινοκρατία ή Φραγκοκρατία κράτησε 57 χρόνια (1204-1261).
* Η διαμοίραση της Ρωμανίας (=Βυζαντινής αυτοκρατορίας) στους Λατίνους (Partitio Romaniae) οδήγησε σε 4 κυρίως λατινικά κράτη, το καθένα εξαρτώμενο από το προηγούμενο:

-Αυτοκρατορία της Κωνσταντινούπολης

-Βασίλειο Θεσσαλονίκης

-Δουκάτο Αθηνών και

-Ηγεμονία ή Πριγκιπάτο της Αχαΐας.

* Στον έλεγχο των Βυζαντινών έμειναν 3 κράτη (ελληνικά):

-Η αυτοκρατορία της Νίκαιας (στη ΒΔ Μ. Ασία, από την οποία επήλθε η επανάκτηση της Πόλης)

-Η αυτοκρατορία της Τραπεζούντας (στις ΝΑ ακτές του Εύξεινου Πόντου)

-Το κράτος ή δεσποτάτο της Ηπείρου (με έδρα την Άρτα).

Αργότερα (1259), προέκυψε και το **Δεσποτάτο του Μυστρά** (στην Πελοπόννησο), με έδρα τον Μυστρά.

* Οι σχέσεις Λατίνων και Ελλήνων κατά τη διάρκεια της Λατινοκρατίας ήταν τεταμένες: σχέσεις κατακτητή και υπόδουλων.
* Κατά τη διάρκεια της Λατινοκρατίας άρχισε να διαμορφώνεται η **νεοελληνική εθνική συνείδηση**, που στηρίχτηκε στην αρχαία ελληνική κληρονομιά και στην ορθόδοξη χριστιανική πίστη.
* Η επανάκτηση της Κωνσταντινούπολης και η ανασύσταση της Βυζαντινής Αυτοκρατορίας έγινε από τον αυτοκράτορα της Νίκαιας **Μιχαήλ Η΄ Παλαιολόγο** (1261).

1. Να συμπληρώσετε την άσκηση άστρου και τον πίνακα στο έγγραφο 15 («Ασκήσεις 5»).
2. Ποια η διαφορά της πρώτης από τις υπόλοιπες σταυροφορίες ως προς τα κίνητρα; Για την απάντησή σας, ανατρέξτε στο δεύτερο βελάκι στην οδηγία 1.
3. Ποια η σχέση των σταυροφοριών με το Βυζάντιο; Για την απάντησή σας ανατρέξτε στο τέταρτο βελάκι της οδηγίας 1
4. Ποια είναι κατά τη γνώμη σας η σχέση του συγκεκριμένου κεφαλαίου (σταυροφορίες και Λατινοκρατία) με το αμέσως προηγούμενο (Χρυσόβουλο 1082 και Σχίσμα των Εκκλησιών); Θυμηθείτε τις επιδιώξεις των Βενετών (που ήταν οι κύριοι υποκινητές της Δ΄ Σταυροφορίας) στη Μεσόγειο και την Ανατολή, καθώς και τις σχέσεις που διαμορφώθηκαν μεταξύ Ανατολής και Δύσης με το Σχίσμα των Εκκλησιών.
5. Με ποια από τις συνέπειες της εικονομαχίας (σελ.35) έχουν, κατά τη γνώμη σας, σχέση οι σταυροφορίες; Στοχαστείτε με αφορμή αυτό το γεγονός πώς ακόμη κι εξελίξεις στην εσωτερική πολιτική ενός κράτους μπορούν να έχουν μακροπρόθεσμες συνέπειες στην εξωτερική πολιτική και στις τύχες του.
6. Ο Αλέξιος Α΄ Κομνηνός πρώτος κάλεσε τους Δυτικούς στα εδάφη του, ζητώντας τη βοήθειά τους για την ανάκτηση της Μ. Ασίας από τους Σελτζούκους και «ανοίγοντας την όρεξή» τους έτσι αθέλητα για κατάκτηση και της ίδιας της Πόλης. Ήταν ο πρώτος αυτοκράτορας που σκέφτηκε να ζητήσει βοήθεια ξένων για την αντιμετώπιση των εχθρών του; Ποιες άλλες τέτοιες περιπτώσεις αυτοκρατόρων θυμάστε;
7. Πόσα χρόνια έμεινε απόρθητη η Κωνσταντινούπολη; Θυμάστε περιπτώσεις λαών που την πολιόρκησαν και επιχείρησαν να την καταλάβουν;
8. Απαντήστε ελεύθερα στην Ερώτηση 4 του σχολικού βιβλίου (σελ.61), φτιάχνοντας έναν δικό σας φανταστικό διάλογο ή μονόλογο.
9. Μελετήστε την πρώτη παράγραφο της σελίδας 62. Ποιες περιοχές κράτησαν στην κατοχή τους οι Βενετοί κατά τη μοιρασιά των εδαφών της Αυτοκρατορίας; Γιατί αυτά ειδικά τα εδάφη; Συνδυάστε το γεγονός με όσα μάθατε στην προηγούμενη ενότητα (χρυσόβουλο 1082).
10. Εντοπίστε και κυκλώστε στον χάρτη της σελίδας 64 τα ελληνικά κράτη επί Λατινοκρατίας και υπογραμμίστε τα λατινικά.
11. Γιατί κατά τη γνώμη σας η ανάκτηση της Κωνσταντινούπολης ήταν πιο πιθανό να προέλθει (και τελικά προήλθε) από την αυτοκρατορία της Νίκαιας και όχι από ένα από τα άλλα ελληνικά κράτη;
12. Απαντήστε στην ερώτηση 1 του σχολικού βιβλίου (σελ. 64) και κατόπιν γράψτε γενικότερα τα σχόλια και τις παρατηρήσεις σας με βάση την πηγή και τις ιστορικές σας γνώσεις για τον τρόπο με τον οποίο φέρονταν οι Λατίνοι κατακτητές στους ντόπιους Έλληνες. Ποιο ήταν κατά τη γνώμη σας το έμμεσο αποτέλεσμα αυτής της συμπεριφοράς; Για την απάντησή σας να λάβετε υπόψη και τα κεφ. 2γ, δ σελ.63.
13. Να συμπληρώσετε το φύλλο εργασίας «Τεστ 5» της ενότητας και να μου στείλετε σε Word τις απαντήσεις **με το όνομά σας**. Θα λάβετε ανατροφοδότηση.